《次韵程给事会稽怀古即事》
宋代·赵抃

东南杭与越，形势夹长川。地占一方秀，天生万象全。

两城俱卓尔，列郡岂加焉。异世称无间，同时较有偏。

厥民如贵简，彼国实居先。大海收淮渎，群山冠幅员。

古人踪欲见，游客目先穿。况自醇风俗，从来省朴鞭。

有年人既庶，乐教志弥坚。每得前朝事，尝由众口传。

土疆归阙下，州宇辟湖边。未苦秦来幸，先经霸擅权。

有贤思避世，择地效高眠。盘屈稽山势，嵯峨玉笥巅。

茂林侵碧汉，修竹挂青烟。东浙潮声近，西陵草色鲜。

四明登陆显，五泄夹溪沿。渔浦从舟楫，仙居远市廛。

山青难入画，花灼正如燃。石伞阴遮径，松潭韵写弦。

千峰云叆叇，双涧水潺湲。灵迹曾游处，清风可坐延。

龟浮山出浪，龙去井迷年。泉涌寻源出，萝繁附木缠。

屏危开石上，星摘射岩前。仙髻传今古，峰形露丑妍。

法华初赐号，释子已超禅。一感因人异，群言可理诠。

遍随高下赏，潜解利名牵。民室常盈目，城闉异及肩。

通幽云底路，朝接洞中天。必有千年隐，都忘万事煎。

严园烟水乱，樊榭柳花颠。圣阁迎仙母，湖楼望綵船。

越台凌缥缈，溪女斗婵娟。野景诚无限，游人岂独专。

清虚宫刹古，恍惚岁时迁。宝相灵犹验，云门瑞复还。

尘埃笼古壁，章句列前贤。醮礼因勤甚，龙宫尚俨然。

鱼池乖本意，僧罟触轻涟。凿石成金像，营庵对玉莲。

瑰奇天桂室，潇洒宝林篇。历历森豪俊，昭昭著简编。

兰亭真翰笔，桃谷旧神仙。想像人堪慕，凄凉物足怜。

公卿誇道路，父子遁林泉。废宅仙宫立，还乡世事捐。

嗟时徒役役，味道益乾乾。种墓藏山穴，耸祠阚水壖。

方干栖逸地，祖贯起英躔。相隐今遗迹，侯封昔见旃。

锦衣渐我得，车帐为民褰。臣力难堪矣，君仁未舍旃。

挺身徒尽瘁，报德乏微涓。所向知师古，干时愧学圆。

玑衡中切冒，条教外颁宣。每慕黄居颍，曾卑隗相燕。

有为怀黾勉，无术可收甄。得请乡邦便，躬祠祖垄虔。

耕桑初劝谕，饥疫偶成连。赈发无深惠，疲劳获少痊。

阖封方富稔，载路息迍邅。近幸同年代，前符昔日缘。

一麾来镇抚，千骑为盘旋。弊政因民革，烦文到日蠲。

恩随和气浃，令比置邮遄。美誉皆腾实，清香已胜膻。

善良陶静化，奸猾洗前愆。吏畏输心鉴，民深入善渊。

课书人第一，轺召里逾千。身起侯藩政，班趋秘殿联。

谋猷光帝座，议论溢经筵。道合风云会，功高玉石镌。

正宜裨日月，未可问园田。士论逾时望，人心曷月湔。

声名加显显，歌颂转翾翾。预喜明贤遇，须知直道便。

中宸深有眷，外补实难铨。行为山阴老，聊收一大钱。

作者简介：赵抃（biàn）（1008年—1084年）， 字阅道，号知非，衢州西安（今浙江省衢州市柯城区信安街道沙湾村）人。北宋名臣。元丰七年（1084年），赵抃逝世，年七十七，追赠太子少师，谥号“清献”。赵抃在朝弹劾不避权势，时称“铁面御史”。平时以一琴一鹤自随，为政简易，长厚清修，日所为事，夜必衣冠露香以告于天。著有《赵清献公集》。